Институтты ҡыҙыл дипломға бөткән башланғыс кластар уҡытыусыһын ялан яғындағы урта мәктәпле бер ҙур ауылға эшкә ебәрҙеләр. Үҙе лә ошо райондан, тау яғынан, ә был яҡты бөтөнләй белмәй булып сыҡты: һөйләшеүҙәре лә икенсе төрлө, ашаған ризыҡтары ла, хатта үҙҙәренең тотош – ҡиәфәттәре лә. Улар нисектер үтә һынсыл, шиксел: сит – ятты үҙ араларына индерә һалып бармай икән, йәш белгесте бик һағайып ҡына ҡаршыланылар. Һөйкөмлө, йылмайып торған төйөрөм генә ҡыҙҙы иң беренсе ауыл әбейҙәре энәһенән ебенә тиклем тикшереп, нәҫел - нәсәбен белеште. Әлегә бер насар яғын тапманылар. Миңлегөлгә өсөнсө класты билдәләнеләр: пенсияға киткән хөрмәтле Рима апаларын алыштыра.